Лангстън Хюс
Негърът говори за реки

Превод от английски: Леда Милева, —

chitanka.info

Аз помня реки.

Помня реки, древни като света,

по-стари от потока на кръвта в човешките вени.

И душата ми стана дълбока като реките.

Къпах се в Ефрат, когато зарите бяха млади.

Направих си колиба край Конго и шумът на реката ме

приспиваше.

Гледах Нил, построих пирамиди над него.

Чух Мисисипи да пее, когато Ейб Линкълн

тръгна към Ню Орлеан,

каменната й гръд видях, позлатена от залеза.

Аз помня реки:

древни, тъмни реки.

И душата ми стана дълбока като реките.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.